Richard Wagner
Wilhelm Richard Wagner (22. toukokuuta 1813 Leipzig – 13. helmikuuta 1883 Venetsia) oli saksalainen säveltäjä, kapellimestari, musiikkiteoreetikko ja esseisti. Hänen merkittävyytensä säveltäjänä perustuu pitkälti oopperoihin, joista hänen uudistuksellinen tyylinsä nykyisin parhaiten muistetaan. Wagner kirjoitti muista suurista oopperasäveltäjistä poiketen myös teoksiensa libretot itse.
Wim Wenders
Ernst Wilhelm ”Wim” Wenders (s. 14. elokuuta 1945 Düsseldorf) on saksalainen elokuvaohjaaja, joka on ohjannut sekä näytelmä- että dokumenttielokuvia. Hänen ensimmäinen arvostelumenestyksensä oli road movie "Alice in den Städten", mutta kansainvälisesti hän löi läpi vuoden 1977 elokuvalla "Amerikkalainen ystävä". Wendersin menestynein elokuva on "Paris, Texas", josta Wenders voitti Cannesin elokuvajuhlien Kultaisen palmun. Cannesin parhaan ohjaajan palkinnon hän sai puolestaan elokuvasta "Berliinin taivaan alla". Hänen musiikkidokumenttinsa "Buena Vista Social Club" ja Pina Bauschin urasta kertonut "Pina" ovat olleet ehdolla parhaan dokumentin Oscar-palkintoon.